《与卿寓登多景楼口占立成》
宋代·卫宗武

世称斯楼天下奇，雨馀振履此游适。埋头旅舍气弗苏，一见端能洗湮郁。

连冈三面作襟袖，洪流千里在履舄。俯窥万井若棋布，前阅千帆似梭掷。

银涛涌出丹碧居，金焦两山相对立。群阴解駮宿霭收，放出脩眉数峰碧。

景名多景名不虚，似此江山何处觅。凭栏一笑问波神，欲举归帆在何日。

作者简介：卫宗武约公元？年至一二八九年字洪父，（一作淇父）自号九山，嘉兴华亭人。生年不详，卒于元世祖至元二十六年。淳佑间历官尚书郎，出知常州。罢官闲居三十余载，以诗丈自娱。宋亡，不仕。宗武著有《秋声集》八卷，《国史经籍志》传于世。诗文气韵冲澹，有萧然自得之趣。